Η συγκεκριμένη απόφαση κοινοποιήθηκε με ολιγόλογο κείμενο που αναρτήθηκε στην ιστοσελίδα της κοινοβουλευτικής διαφάνειας και χωρίς οποιαδήποτε αναφορά στο σκεπτικό που οδήγησε στη λήψη της:

«Αποφασίζουμε την λήξη των εργασιών της Ειδικής Επιτροπής η οποία συστήθηκε και συγκροτήθηκε με τις με αρ.πρωτ. 1448/4-4-2015 και 2053/7-5-2015 αποφάσεις Προέδρου της Βουλής αντίστοιχα, καθώς και της Επιτροπής η οποία συστήθηκε με αρ.πρωτ. 7944/4988/18-5-2015 όμοια. Από την έκδοση της παρούσης παύει να ισχύει η με αρ.πρωτ. 11131/4988/25-8-2015 απόφαση Προέδρου της Βουλής».





Αν και η παύση της Επιτροπής ήταν αναμενόμενη και από την πρώτη ημέρα της ανάληψης των καθηκόντων του Νίκου Βούτση, έντονη ήταν η αντίδραση της Ζωής Κωνσταντοπούλου η οποία και είχε ταυτίσει το έργο της διερεύνησης του Χρέους με το πρόσωπό της.

Με διαδοχικά μηνύματά της στο Twitter, η πρώην Πρόεδρος της Βουλής εξαπέλυσε δριμεία επίθεση στον ίδιο τον Αλέξη Τσίπρα, χρεώνοντάς του προσωπικά τη συγκεκριμένη απόφαση, ενώ δεν δίστασε να αμφισβητήσει την ποιότητα της Δημοκρατίας, αναφέροντας χαρακτηριστικά πως ελπίζει να μη φτάσουμε στο σημείο να δούμε τα ΜΑΤ να εισβάλουν στα γραφεία της Επιτροπής.

Tαυτόχρονα η Ζωή Κωνσταντοπούλου «υπόσχεται» πως το έργο της Επιτροπής Αλήθειας για το Χρέος δεν θα σταματήσει με μια απλή έκδοση σχετικής απόφασης από τον νυν Πρόεδρο της Βουλής.

Συγκεκριμένα, έγραψε:

«Μόλις έμαθα από τα ΜΜΕ ότι ο κ. Βούτσης τίμησε την σημερινή απεργία κατά των Μνημονίων καταργώντας την Επιτροπή Αλήθειας Δημοσίου Χρέους. Προφανώς δεν αντέχει ο Τσίπρας στην ιδέα ότι θα συνεχιστούν οι αποκαλύψεις για την αντισυνταγματικότητα κ εγκληματικότητα των μέτρων.

Η επίσημη απάντηση της Επιτροπής θα έρθει όταν ενημερωθούν επισήμως κ νομίμως τα μέλη της. Και δεν θα αρέσει στους νεομνημονιακούς. Μέχρι τότε ελπίζω να μην απεργάζονται και εισβολή των ΜΑΤ στα γραφεία της Επιτροπής.

Κύριοι νεοΜνημονιακοί, ο αγώνας για το λογιστικό έλεγχο κ διαγραφή του χρέους ούτε ξεκίνησε ούτε θα λήξει με απόφαση Προέδρου Βουλής.

Ξεκίνησε απ'την κοινωνία, που σας έχει απέναντι, την κοινωνία, την οποία στήσατε στο απόσπασμα. Η κοινωνία δεν καταργείται με απόφασή σας».